Dzieciontko!
Coby i u Wos tak niy boło
Co sie jednyj famili trefioło.
Wieczerzo już zjedli – łod stoła wstali
I pod krisbaumym gyszynkow szukali
No bo Dzieciontko u nich tyż boło
I dlo kożdego – cosik tam skroło
Łojciec chcioł cwiter a dostoł lacie
Matka łod łojca „fajniste” gacie
Zaroz je nazod w paket wsadzioła
I cołko nerwowo po izbie łazioła
Ołpa chcioł kryka a dostoł fajfka
Ołma targała z paketu szlajfka
A kiej łotwarła to oniymiała
Bo jeji deka – nazod dostała
Flyjta dlo cery a lalka chciała
Coby chodzioła i tyż godała
Łoroz ta flyjta wciepła do pieca
I sie schowała ołmie pod keca
Synek na końcu znoloz swoj paket
A w tym pakecie „moderny” szaket
Szaket łojcowi już niy pasowoł
To na dzieciontko go sprezyntowoł
Potym zaś mieli śpiywać kolyndy
Ale, co kożdy siedzioł nadynty
Wartko sie wszyscy poprzeblykali
I pod pierziny – powskakiwali
A coby w doma niy boło udrynki
Dowejcie zowdy fajne gyszynki.
Autor : Roman Labiak
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn min_Latn